Gospod

\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_

Številka: 090-84/2021/2

Datum: 12. 7. 2021

**Zadeva: Izvajanje določb Zakona o dostopu do informacij javnega značaja – mnenje**

 **ministrstva**

Zveza: vaš dopis z dne 21. 5. 2021

Spoštovani,

prejeli smo vaš dopis, v katerem navajate, da ste se z družbo Slovenski državni gozdovi d.o.o. (v nadaljnjem besedilu: SiDG d.o.o.) dogovarjali za nakup manjših gozdnih parcel, ki mejijo na vašo kmetijo. V ponudbi za prodajo je družba SiDG d.o.o. navedla ceno, ki precej presega vašo pričakovano ceno. Na vašo prošnjo za vpogled in posredovanje cenitve so vam sporočili, da pravila družbe tega ne dovoljujejo, ker je cenitev avtorsko delo in hkrati interni dokument družbe, ki služi lastniku nepremičnine izključno za določitev minimalne cene, pod katero nepremičnine ne sme prodati. Ker gre za državno družbo predvidevate, da je cenitev javno dostopen dokument. Prosite za naše mnenje in napotek, kako lahko pridobite vpogled v ta dokument.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju v skladu z 32. členom Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) posreduje neobvezno in nezavezujoče pravno mnenje. V konkretnih upravnih zadevah namreč interpretirajo predpise upravni organi in sodišča, ki o njih samostojno odločajo.

Iz Registra zavezancev za informacije javnega značaja (v nadaljnjem besedilu: eRZIJZ)[[2]](#footnote-2) je razvidno, da je družba SiDG d.o.o., vpisana v eRZIJZ kot gospodarska družba v neposredni ali posredni večinski lasti oseb javnega prava. Zato se uvršča v skupino subjektov pod prevladujočim vplivom oseb javnega prava.

Zakon o gospodarjenju z gozdovi v lasti Republike Slovenije[[3]](#footnote-3) določa, da se vrednost državnega gozda pred izvedbo postopka prodaje ali menjave oceni. Cenitev opravi sodni cenilec ustrezne stroke, imenovan v skladu z zakonom, ki ureja sodišča, ali pooblaščeni ocenjevalec vrednosti nepremičnin, imenovan v skladu z zakonom, ki ureja revidiranje. Državni gozd se ne sme prodati ali menjati pod ocenjeno vrednostjo.

Glede na navedeno družba SiDG d.o.o. kot naročnik cenitve razpolaga z dokumentom o cenitvi predmetne nepremičnine, vprašanje pa je, ali je mogoče predmetno cenitev šteti za informacijo javnega značaja, ki jo je družba SiDG d.o.o. dolžna posredovati prosilcu.

Za poslovne subjekte pod prevladujočim vplivom oseb javnega prava so informacije javnega značaja le tiste informacije, ki jih ZDIJZ primeroma navaja, in sicer:

* informacija iz sklenjenega pravnega posla, ki se nanaša na pridobivanje, razpolaganje ali upravljanje s stvarnim premoženjem poslovnega subjekta ali izdatke poslovnega subjekta za naročilo blaga, gradenj, agentskih, svetovalnih ali drugih storitev ter sponzorskih, donatorskih in avtorskih pogodb in drugih pravnih poslov, s katerimi se dosega enak učinek;
* informacija o vrsti zastopnika oziroma članstvu v poslovodnem organu, organu upravljanja ali organu nadzora, informacija o višini dogovorjenega ali izplačanega prejemka ali bonitete člana poslovodnega organa, organa upravljanja, drugega zastopnika poslovnega subjekta, člana nadzornega organa in informacija v zvezi z zaposlitvijo ali imenovanjem navedenih oseb, iz katere je razvidno izpolnjevanje pogojev in meril za zaposlitev ali imenovanje.

Izjemoma je v primeru poslovnih subjektov pod prevladujočim vplivom oseb javnega prava informacija javnega značaja tudi informacija, ki je nastala na podlagi pravnih poslov iz prve alineje prejšnjega odstavka oziroma je z njimi neposredno povezana, če je, ne glede na določbe prvega odstavka 6. člena ZDIJZ (izjeme) za njeno razkritje podan prevladujoči javni interes.

Če se prosilec v zahtevi sklicuje na prevladujoč javni interes za razkritje ali če predstojnik ali uradna oseba oceni, da je potrebno uporabiti to določbo, o zadevi na predlog predstojnika odloči:

* vlada, če je zavezan organ državne uprave, državnega tožilstva ali državnega pravobranilstva, oseba javnega prava, katere ustanovitelj je država, nosilec javnih pooblastil ali izvajalec javne službe na državni ravni;
* vrhovno sodišče, če je zavezano sodišče;
* svet samoupravne lokalne skupnosti, če je zavezan organ samoupravne lokalne skupnosti, oseba javnega prava, katere ustanovitelj je samoupravna lokalna skupnost, nosilec javnih pooblastil ali izvajalec javne službe na ravni samoupravne lokalne skupnosti;
* organ sam, če ne gre za organe iz prejšnjih alinej.

Ali so zahtevani podatki informacije javnega značaja mora proučiti zavezanec sam. Zavezanec je dolžan slediti zahtevi prosilca in odločati vsebinsko o celotnem zahtevku, in ga nato bodisi v celoti odobriti, ali pa delno odobriti in v drugem delu z odločbo zavrniti. ZDIJZ določa, da če poslovni subjekt v postopku ne omogoči dostopa do informacije javnega značaja ali ga omogoči samo delno, s pisnim odgovorom v obliki dopisa obvesti prosilca o razlogih, zaradi katerih zahtevanih informacij ne more posredovati. Pisni odgovor poslovnega subjekta in molk poslovnega subjekta se štejeta kot zavrnilna odločba, zoper katero ima prosilec pravico do pritožbe. O pritožbi odloča Informacijski pooblaščenec. Če Informacijski pooblaščenec v pritožbenem postopku iz prejšnjega odstavka ugotovi, da je pritožba utemeljena, odloči tudi o zahtevi za dostop do informacij javnega značaja poslovnega subjekta.

Več o obveznostih organov po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: mag. Saša Jazbec

Ciril Repnik v. d. generalnega direktorja

sekretar

Poslati po E-pošti:

- naslovniku: \_\_\_\_\_\_\_\_\_\_\_\_\_\_[|‹](https://www.ajpes.si/RZIJZ/Vpogled/Zavezanec)

* [‹‹](https://www.ajpes.si/RZIJZ/Vpogled/Zavezanec)
* [››](https://www.ajpes.si/RZIJZ/Vpogled/Zavezanec)
* [›|](https://www.ajpes.si/RZIJZ/Vpogled/Zavezanec)
1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. https://www.aipes.si/RZlJZ/ [↑](#footnote-ref-2)
3. Uradni list RS, št. [9/16](http://www.uradni-list.si/1/objava.jsp?sop=2016-01-0340) in [36/21](http://www.uradni-list.si/1/objava.jsp?sop=2021-01-0713) – ZZIRDKG. [↑](#footnote-ref-3)